ไชโย! รฟท.จ่อนำรถไฟรุ่นใหม่พร้อมให้บริการ 12 มิ.ย.นี้
ไชโย! รฟท.จ่อนำรถไฟรุ่นใหม่พร้อมให้บริการ 12 มิ.ย.นี้
6 มิ.ย. 2559

นายวุฒิชาติ กัลยาณมิตร ผู้ว่าการรถไฟแห่งประเทศไทย (ร.ฟ.ท.) เปิดเผยว่า ความคืบหน้าการดำเนินโครงการจัดหารถโดยสารรุ่นใหม่เพื่อให้บริการในเชิงพาณิชย์ จำนวน 115 คันว่า ในวันที่ 12 มิถุนายนนี้ ร.ฟ.ท.จะรับมอบรถโดยสารรุ่นใหม่ชุดแรก จำนวน 13 คัน จากบริษัท CNR (China CNR Corporation Limited)
ทั้งนี้ได้แบ่งโดยสารชุดใหม่ดังกล่าว แบ่งเป็น รถปรับอากาศนั่งและนอนชั้นที่ 1 จำนวน 9 คัน รถปรับอากาศนั่งและนอนชั้นที่ 2 จำนวน 88 คัน ในจำนวนนี้มีรถสำหรับผู้พิการ 9 คัน รถโบกี้ขายอาหารปรับอากาศ 9 คัน และรถกำลังไฟฟ้า 9 คัน และในจำนวนทั้งหมดแบ่งเป็นรถสำหรับใช้งาน 104 คัน ส่วนอีก 11 คันใช้เป็นรถสำรอง รวมทั้งสิ้น 115 คัน
ในส่วนของรถไฟดังกล่าวสามารถวิ่งได้ด้วยความเร็วสูงสุดประมาณ 120 กิโลเมตร(กม.)ต่อชั่วโมง(ชม.) หากก่อสร้างทางคู่แล้วเสร็จ จะถึงที่หมายปลายทางได้เร็วขึ้นเฉลี่ย 3 ชม. คาดว่าจะมีผู้ใช้บริการเฉลี่ยปีละ 1.073 ล้านคน และก่อให้เกิดรายได้เฉลี่ยประมาณปีละ 1,250.9 ล้านบาท อัตราผลตอบแทนร้อยละ 11.0
โดยร.ฟ.ท.จะนำไปให้บริการเป็นขบวนรถด่วนพิเศษ 4 เส้นทาง ระหว่างสถานีกรุงเทพฯ–เชียงใหม่ กรุงเทพฯ-อุบลราชธานี กรุงเทพฯ-หนองคาย และกรุงเทพฯ-หาดใหญ่ ไปและกลับ วันละ 2 ขบวนต่อเส้นทาง รวม 8 ขบวน
 